## Rješenje o odobrenju Prospekta o izdavanju dionica privatnom ponudom Varaždinskoj burzi d.d.

### NN 21/2006 (22.2.2006.), Rješenje o odobrenju Prospekta o izdavanju dionica privatnom ponudom Varaždinskoj burzi d.d.

# HRVATSKA AGENCIJA ZA NADZOR FINANCIJSKIH USLUGA

**525**

Sukladno
odredbama članka 15. stavak 1. točka 4. alineja 1. i članka 8. stavak 1. Zakona
o Hrvatskoj agenciji za nadzor financijskih usluga (»Narodne novine«, broj
140/05), članka 22. stavka 4. Zakona o tržištu vrijednosnih papira (»Narodne
novine«, broj 84/02), temeljem zahtjeva trgovačkog društva VARAŽDINSKA BURZA
d.d. Varaždin, Kapucinski trg 2/I, za odobrenje Prospekta o izdavanju dionica
privatnom ponudom, Uprava Hrvatske agencije za nadzor financijskih usluga, na
sjednici održanoj dana 16. veljače 2006. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1.
Trgovačkom društvu VARAŽDINSKA BURZA d.d. Varaždin, Kapucinski trg 2/I,
odobrava se Prospekt o izdavanju 400 redovnih dionica na ime, privatnom
ponudom, ukupne vrijednosti 40.000,00 kuna, pojedinačne nominalne vrijednosti
100,00 kuna po dionici.

2.
Ovo rješenje objavit će se u »Narodnim novinama«.

```
Obrazloženje
```

```

```

Trgovačko
društvo VARAŽDINSKA BURZA d.d. Varaždin, Ka­pucinski
trg 2/I (dalje: Izdavatelj), podnijelo je dana 9. veljače 2006. godine,
Hrvatskoj agenciji za nadzor financijskih usluga (dalje: Agencija,) zahtjev za
odobrenje Prospekta o izdavanju dionica privatnom ponudom, a dana 16. veljače
2006. godine dopunu toga zahtjeva, te priloge, sukladno odredbama Zakona o
tržištu vrijednosnih papira (dalje: Zakon) i Pravilnika o sadržaju zahtjeva i
prilozima za odobrenje prospekta i skraćenom prospektu (»Narodne novine«, broj
118/03, dalje: Pravilnik).

U
provedenom postupku utvrđeno je da je dana 7. veljače 2006. godine, Uprava
Izdavatelja donijela Odluku o povećanju temeljnog kapitala ulozima u novcu
privatnim izdavanjem novih dionica, a Nadzorni odbor Izdavatelja donio je
istoga dana Odluku o davanju suglasnosti na navedenu Odluku Uprave Izdavatelja.

Odlukom
Uprave Izdavatelja, određeno je, u bitnome, da se temeljni kapital društva
povećava za iznos od 40.000,00 kuna, izdavanjem novih 400 redovnih dionica na
ime, svaka u nominalnom iznosu od 100,00 kuna, privatnom ponudom.

Rok
za upis i uplatu dionica predmetnog izdanja je 10 dana od konačnosti rješenja
Agencije o odobrenju Prospekta, a izdanje će se smatrati uspješnim ukoliko u
navedenom roku bude upisano i uplaćeno 100 % ukupnog izdanja dionica.

Točkom
III Odluke Izdavatelja, u cijelosti je isključeno pravo prvenstva pri upisu
novih dionica svim postojećim dioničarima Izdavatelja upisanim u registar
dionica kod Središnje depozitarne agencije d.d. Zagreb, na dan donošenja
Odluke.

Uz
zahtjev za odobrenje Prospekta o izdavanju dionica, Izdavatelj je uplatio
naknadu i administrativnu pristojbu, sukladno Pravilniku o vrsti i visini
administrativnih pristojbi i naknada (»Narodne novine« br.
115/02, 43/03).

Ocjenjujući
utvrđeno činjenično stanje, Agencija utvrđuje da su zahtjevu Izdavatelja za
odobrenje prospekta o izdavanju redovnih dionica privatnom ponudom, priloženi
svi prilozi propisani Zakonom i Pravilnikom te da podneseni Prospekt sadrži sve
podatke u skladu s odredbom članka 21. Zakona, pa je sukladno odredbi članka
22. stavak 4. Zakona, riješeno kao u izreci.

Temeljem
odredbe članka 8. stavak 3. Zakona o Hrvatskoj agenciji za nadzor financijskih
usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv
ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa:
UP/I-450-08/06-11/09

Urbroj: 326-101/06-4

Zagreb,
16. veljače 2006.

Predsjednik Uprave

**Ante Samodol**, v. r.

Rješenje, NN 21/2006-525